Къэбэрдей-Балъкъэрым щыщ школакIуэхэм загъэпсэхунущ жэпуэгъуэм и 26-м къыщыщIэдзауэ щэкIуэгъуэм и 8 пщIондэ
КIуэкIуэ Казбек дыгъуасэ иригъэкIуэкIащ Коронавирус уз зэрыцIалэм Къэбэрдей-Балъкъэр Республикэм зыщемыгъэубгъуным хуэунэтIа лэжьыгъэхэр къызэрызэрагъэпэщымрэ а узыфэм зэрыпэщIэтымрэ теухуа Iуэхухэр зэкIэлъызыгъакIуэ оперативнэ штабым и зэIущIэр.
Видеоконференц мардэм тету абы щыхэплъащ Къэбэрдей-Балъкъэрым щыщыIэ санитар-эпидемиологие щытыкIэм, апхуэдэуи COVID-19-м зыщиубгъу мы лъэхъэнэм медицинэ IуэхущIапIэхэм я лэжьыгъэр зэрызэтеухуа щIыкIэм.
Япэ Iуэхум теухуауэ къэпсэлъащ КъБР-м щыIэ Санитар дохутыр нэхъыщхьэ Пагуэ Жыраслъэн. Абы зэрыжиIамкIэ, жэпуэгъуэм и 21-м ирихьэлIэу узыр цIыху 9198-м къапкърыхьауэ къыщахутащ щIыналъэм, абыхэм ящыщу 7055-р хъужащ, 125-р абы илIыкIащ. Узыр япкърытрэ япкърымытрэ зэхагъэкIын папщIэ къэпщытэныгъэ мин 222-м щIигъу ирагъэкIуэкIащ. Сымаджэщхэм цIыху 1470-рэ щIэлъщ, абыхэм ящыщу 79-м реанимацэм щоIэзэ.
КъБР-м Узыншагъэр хъумэнымкIэ и министерствэм къита хъыбарым къызэрыхэщымкIэ, коронавирус уз зэрыцIалэр зыпкърытхэр щагъэхъуж сымаджэщу республикэм 8 щолажьэ, псори зэхэту гъуэлъыпIэ 1542-рэ щIэту, абыхэм ящыщу 778-м цIыхур кислородкIэ зэрагъэбауэ Iэмэпсымэ ешэлIащ. Тэрч муниципальнэ щIыналъэм и сымаджэщ нэхъыщхьэм ебгъуанэ госпиталыр, гъуэлъыпIи 160-рэ щIэту, къыщызэIуахыну ягъэхьэзыр. Госпиталхэм мы зэманым IэнатIэ щыпэрытщ дохутыр 326-рэ, курыт, нэхъыщIэ медицинэ лэжьакIуэхэм я бжыгъэр 837-рэ мэхъу.
СOVID-19-р зэуэлIа сымаджэ 1043-м амбулаторнэу йоIэзэ, абыхэм ящыщу 893-м узыр къаймыхьэлъэкIыу япкърокI, ику иту къофыкI 150-м, узыфэм и нэщэнэхэр мынаIуащэу — 100-м.
Пыхусыхум пэщIэтыф мастэр цIыхухэм яхэлъхьэным хуэунэтIа лэжьыгъэри йокIуэкI. Республикэм и медицинэ IуэхущIапIэхэм къаIэрыхьащ сабийхэм халъхьэ «Совигрипп» вакцинэу 70220-рэ.
Къэбэрдей-Балъкъэрым и егъэджэныгъэ IуэхущIапIэхэм щыщыIэ санитар-эпидемиологие щытыкIэм теухуауэ къэпсэлъащ КъБР-м цIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министрым и къалэнхэр зыгъэзащIэ Езауэ Анзор.
Оперативнэ штабым хэтхэм захуигъазэри, КъБР-м и Iэтащхьэм къыхигъэщащ коронавирус узыфэм теухуа щытыкIэр республикэм мы зэманым зэрыщыгугъур, ауэ ар я нэIэм зэрыщIэтыр. Медицинэ лэжьакIуэкIи ирокъу, зыхуэныкъуэ хъу гъуэлъыпIэхэри яIэщ. КъищынэмыщIауэ, щIыналъэр нобэкIэ хуэкIуащ сымаджэщхэм щIагъэгъуалъхьэмрэ абыхэм щIатхыкIыжхэмрэ я бжыгъэкIэ зэхуэдиз щыхъуа щытыкIэм.
А псом къадэкIуэу, жиIащ КъБР-м и Iэтащхьэм, еджакIуэхэм я бжьыхьэ зыгъэпсэхугъуэ зэманыр къэблэгъащ. ЕджапIэхэм езыхэм яубзыхужауэ яIэщ сабийхэм зыщрагъэгъэпсэху пIалъэ хэхахэр.
Апхуэдэу щытми, щыIэ хъуа эпидемиологие щытыкIэр къэлъытауэ, IэщIагъэлIхэм я чэнджэщхэми тету унафэ къащтащ Къэбэрдей-Балъкъэрым и егъэджэныгъэ IуэхущIапIэ псори бжьыхьэ зыгъэпсэхугъуэхэм зы пIалъэм, жэпуэгъуэм и 26-м къыщыщIэдзауэ, гъэкIуэным теухуауэ. Абы нэмыщI, Оперативнэ штабым КъБР-м и школхэм чэнджэщ яритащ бжьыхьэ зыгъэпсэхугъуэм зы тхьэмахуэ — 2020 гъэм щэкIуэгъуэм и 8 пщIондэ — хущIагъуну.
КIуэкIуэ Казбек унафэ ищIащ щIэуэ къежьа коронавирус узыфэ зэрыцIалэм зэрыпэщIэт Iэмалхэм ящыщу КъБР-м и гъэзэщIакIуэ властым и органхэмрэ муниципалитетхэмрэ я лэжьакIуэхэм я процент 25-м я IэнатIэхэм пэIэщIэу я къалэнхэр егъэгъэзэщIэн хэкIыпIэри къагъэсэбпыну.
Къэбэрдей-Балъкъэрым щыпсэухэм захуигъэзэри, КIуэкIуэ Казбек аргуэру зэ къыхигъэщащ санитар мардэхэм тетыным, медицинэ нэкIуIупхъуэхэр зыIуагъэлъыным, профилактикэ Iуэхухэр ирагъэкIуэкIыным мыхьэнэшхуэ зэриIэр.
КIуэкIуэ К. В. муниципалитетхэм я унафэщIхэр хэту а махуэ дыдэм иригъэкIуэкIа «муниципальнэ сыхьэтым» щытепсэлъыхьащ щIыпIэхэм щыIэ санитар-эпидемиологие щытыкIэр зыхуэдэм, КъБР-м лъэпкъ проектхэр щыгъэзэщIэным хуэунэтIауэ зэфIагъэкIхэм.
КъБР-м и Iэтащхьэмрэ
Правительствэмрэ я пресс-IуэхущIапIэ.
